Ehdotus Euroopan parlamentin ja neuvoston päätökseksi henkilövahinkojen ehkäisemistä koskevan yhteisön toimintaohjelman 1999-2003 hyväksymisestä kansanterveysalan toimintakehyksen yhteydessä (97/C 202/11) (ETA:n kannalta merkityksellinen teksti) KOM(97) 178 lopull. - 97/0132(COD)

(Komission esittämä 4 päivänä toukokuuta 1997)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 129 artiklan 4 kohdan 1 alakohdan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

ottavat huomioon alueiden komitean lausunnon,

toimivat perustamissopimuksen 189 b artiklassa määrätyn menettelyn mukaisesti,

sekä katsovat seuraavaa:

(1) henkilövahinkoja olisi pidettävä yhtenä keskeisimmistä 129 artiklassa tarkoitetuista terveysongelmista koko yhteisössä ja ne ovat suuri yleinen huolenaihe,

(2) perustamissopimuksen 3 artiklan o alakohdan mukaisesti yhteisön toimintaan sisältyy myötävaikuttaminen korkean terveyden suojelun tason saavuttamiseen,

(3) 129 artiklassa määrätään selvästi, että yhteisö käyttää toimivaltaansa tällä alalla rohkaisemalla jäsenvaltioita yhteistyöhön ja tukemalla tarvittaessa niiden toimintaa edistämällä jäsenvaltioiden politiikkojen ja ohjelmien yhteensovittamista sekä edistämällä yhteistyötä kolmansien maiden ja kansanterveyden alalla toimivaltaisten kansainvälisten järjestöjen kanssa; yhteisön toimintaa olisi suunnattava sairauksien ehkäisemiseen sekä terveyskasvatuksen ja tiedotuksen edistämiseen,

(4) neuvosto ja kansalliset terveysministerit vahvistivat kansanterveysalalla tulevaisuudessa toteutettavista toimista 27 päivänä toukokuuta 1993 antamassaan päätöslauselmassa (1) sellaisten yhteisön toimien tarpeellisuuden, joiden tarkoituksena on parantaa elämänlaatua ja lisätä elinvuosia sekä valita alat tähän toimintaan ottaen huomioon niiden soveltuvuuden ehkäisevän toiminnan kannalta,

(5) Euroopan parlamentti pyysi Maastrichtin jälkeisestä kansanterveyspolitiikasta 19 päivänä marraskuuta 1993 antamassaan päätöslauselmassa (2) komissiota kehittämään ja toteuttamaan tapaturmien ehkäisemiseen suunnattuja toimia,

(6) komissio nimesi kansanterveysalan toimintakehyksestä 24 päivänä marraskuuta 1993 antamassaan tiedonannossa (3) tahalliset ja tahattomat henkilövahingot ja tapaturmat ensisijaiseksi toiminta-alaksi kansanterveysalalla,

(7) Euroopan parlamentti ja neuvosto ottivat käyttöön päätöksellä 3092/94/EY (4) kotona ja vapaa-aikana tapahtuvia tapaturmia koskevan yhteisön tiedotusjärjestelmän, jonka kanssa tämä päätös on sovitettava tiiviisti yhteen,

(8) perustamissopimuksen 3 b artiklassa vahvistettujen toissijaisuusperiaatteen ja suhteellisuusperiaatteen mukaisesti henkilövahinkojen ehkäiseminen kuuluu yhteisölle vain siinä tapauksessa ja siinä laajuudessa, että toimet voidaan niiden laajuuden tai vaikutusten takia tämän vuoksi toteuttaa paremmin yhteisön tasolla; tässä ohjelmassa ehdotetuilla toimenpiteillä luodaan yhteisön lisäarvoa sovittamalla yhteen kansallisella tasolla jo erikseen toteutettua toimintaa ja täydentämällä toimia toisillaan saaden aikaan koko yhteisön kannalta merkittäviä tuloksia, edistämällä yhteisvastuullisuuden ja yhteenkuuluvuuden vahvistumista yhteisössä sekä kehittämällä tarvittaessa parasta käytäntöä ilmentäviä sääntöjä ja standardeja,

(9) yhteistyötä kansanterveysalan toimivaltaisten kansainvälisten järjestöjen ja kolmansien maiden kanssa olisi edistettävä,

(10) ohjelma edistää 129 artiklassa tarkoitettujen yhteisön tavoitteiden saavuttamista tukemalla henkilövahinkojen ehkäisemistä koskevan entistä paremman tietämyksen ja ymmärtämyksen saavuttamista ja sitä koskevien tietojen levittämistä, takaamalla aiempaa parempi tietojen vertailukelpoisuus tällä alalla ja kehittämällä lisätoimia jo olemassa oleviin yhteisön ohjelmiin ja toimiin välttäen kuitenkin tarpeetonta päällekkäisyyttä,

(11) toteuttettavia toimia on arvioitava sopivin väliajoin ohjelman arvon ja vaikutuksen lisäämiseksi kiinnittäen erityistä huomiota toimien tehokkuuteen ja asetettujen tavoitteiden saavuttamiseen sekä mukauttamalla niitä tarvittaessa,

(12) tällä päätöksellä asetetaan taloudellinen kehys, joka muodostaa pääasiallisen viitteen budjettivallan käyttäjälle vuosittaisessa talousarviomenettelyssä Euroopan parlamentin, neuvoston ja komission 6 päivänä maaliskuuta 1995 antaman julistuksen (5) 1 kohdan merkityksessä,

(13) yhteisön rahoituskehykset ovat voimassa vuoteen 1999 asti, jonka jälkeen niitä on tarkistettava, ja

(14) tämä ohjelma kestää viisi vuotta, jotta asetettujen tavoitteiden saavuttamiseksi tehtävien toimien täytäntöönpanoon on riittävästi aikaa,

OVAT PÄÄTTÄNEET SEURAAVAA:

1 artikla

Ohjelman hyväksyminen

1. Henkilövahinkojen ehkäisemistä koskeva yhteisön toimintaohjelma, jäljempänä `ohjelma`, hyväksytään 1 päivän tammikuuta 1999 ja 31 päivän joulukuuta 2003 väliseksi ajaksi kansanterveysalan toimintakehyksen yhteydessä.

2. Ohjelman tarkoituksena on edistää kansanterveyden hyväksi tehtävää toimintaa, jolla pyritään vähentämään henkilövahinkotapauksia edistämällä asiantuntijoiden arvostamien ehkäisemiskeinojen tunnetuksi tekemistä ja soveltamista sekä parantamalla kansanterveysalan viranomaisten yleistä toimintakykyä tehokkaiden vahinkojen ehkäisemistoimien toteuttamiseksi.

3. Ohjelmassa toteutettavat toimet ja niiden erityistavoitteet on määritelty liitteessä.

2 artikla

Täytäntöönpano

1. Komissio takaa liitteessä tarkoitettujen toimien täytäntöönpanon tiiviissä yhteistyössä jäsenvaltioiden kanssa.

2. Komissio tekee yhteistyötä henkilövahinkojen ehkäisemisen alalla toimivien laitosten ja järjestöjen kanssa.

3 artikla

Talousarvio

1. Ohjelman täytäntöönpanon rahoituspuitteet vuodeksi 1999 ovat 1,3 miljoonaa ecua nykyisten rahoituskehyksien mukaisesti. Ohjelman neljän viimeisen vuoden (2000-2003) rahoituspuitteet määritetään yksityiskohtaisesti sen jälkeen, kun seuraavat rahoituskehykset on vahvistettu.

2. Budjettivallan käyttäjä vahvistaa vuosittaiset määrärahat nykyisten rahoituskehyksien mukaisesti.

4 artikla

Johdonmukaisuus ja täydentävyys

Komissio takaa, että tässä ohjelmassa toteutettavaksi suunnitellut yhteisön toimet ja muissa asianmukaisissa yhteisön ohjelmissa toteutettaviksi suunnitellut toimet ovat keskenään johdonmukaisia ja täydentävät toisiaan.

5 artikla

Komitea

1. Komissiota avustaa neuvoa-antava komitea, jäljempänä `komitea`, joka muodostuu jokaisen jäsenvaltion kahdesta edustajasta ja jonka puheenjohtajana on komission edustaja.

Komission edustaja tekee komitealle ehdotuksen tarvittavista toimenpiteistä.

Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komissio ottaa erityisesti huomioon komitean antaman lausunnon. Se ilmoittaa komitealle tavasta, jolla komitean lausunto on otettu huomioon.

2. Komiteaa kuullaan erityisesti:

a) ohjelmaan valittavien hankkeiden valinnasta ja rahoitusta koskevista perusteista ja menettelyistä

b) arviointimenettelystä.

3. Komission edustaja tiedottaa komitealle säännöllisesti komission ehdotuksista tai yhteisöaloitteista sekä sellaisten muiden politiikkojen alaisten ohjelmien täytäntöönpanosta, joilla on merkitystä tämän ohjelman tavoitteiden saavuttamiseen.

6 artikla

Kansainvälinen yhteistyö

1. Tämän ohjelman täytäntöönpanon aikana edistetään yhteistyötä kolmansien maiden ja alan toimivaltaisten kansainvälisten järjestöjen kanssa.

2. Tähän ohjelmaan voivat osallistua Keski- ja Itä-Euroopan assosioituneet maat assosiointisopimuksissa tai niihin liittyvissä kyseisten maiden osallistumista yhteisön ohjelmiin koskevissa lisäpöytäkirjoissa määrättyjen ehtojen mukaisesti. Kypros ja Malta voivat lisämäärärahojen ansiosta osallistua tähän ohjelmaan myöhemmin sovittavien menettelyjen mukaisesti samoin ehdoin kuin EFTA-maat.

7 artikla

Seuranta ja arviointi

1. Tämän päätöksen täytäntöönpanossa komissio toteuttaa tarvittavat toimenpiteet varmistaakseen ohjelman seurannan ja jatkuvan arvioinnin, ottaen huomioon 1 artiklassa ja liitteessä tarkoitetut yleiset ja yksityiskohtaiset tavoitteet.

2. Komissio toimittaa ohjelman kolmannen vuoden aikana Euroopan parlamentille ja neuvostolle arviointikertomuksen.

3. Komissio toimittaa Euroopan parlamentille ja neuvostolle lopullisen kertomuksen, kun ohjelma on saatettu päätökseen.

4. Komissio sisällyttää näihin kahteen kertomukseen tiedot yhteisön myöntämästä eri toiminta-alojen rahoituksesta ja toteutettujen toimien ja 4 artiklassa tarkoitettujen muiden toimien välisestä täydentävyydestä sekä arviointien tuloksista. Lisäksi se toimittaa kertomukset talous- ja sosiaalikomitealle ja alueiden komitealle.

(1) EYVL N:o C 174, 25.6.1993, s. 1.

(2) EYVL N:o C 329, 6.12.1993, s. 375.

(3) KOM(93) 559 lopull., 24.11.1993.

(4) EYVL N:o L 331, 21.12.1994, s. 1.

(5) EYVL N:o C 102, 4.4.1996, s. 4.

LIITE

ERITYISTAVOITTEET JA -TOIMET

I. Lasten, nuorten aikuisten ja vanhusten tapaturmat (1)

Tavoite: myötävaikuttaa sellaiseen kansanterveyden hyväksi tehtävään toimintaan, jonka tarkoituksena on vähentää kotona, vapaa-aikana ja koulussa sattuvia henkilövahinkotapauksia edistämällä asiantuntijoiden arvostamien ehkäisemiskeinojen tunnetuksi tekemistä ja soveltamista

II. Itsemurhat

Tavoite: myötävaikuttaa sellaiseen kansanterveyden hyväksi tehtävään toimintaan, jonka tarkoituksena on vähentää itsensä tahallista vahingoittamista edistämällä asiantuntijoiden arvostamien ehkäisemiskeinojen tunnetuksi tekemistä ja soveltamista

III. Vahinkojen ehkäisemiseen tarvittavat voimavarat

Tavoite: myötävaikuttaa kansanterveysalan viranomaisten voimavarojen lisäämiseen henkilövahinkotapausten tehokkaan ehkäisemisen toteuttamiseksi

Näiden tavoitteiden tukemiseksi toteutettavat toimet

(Toimet voivat liittyä useampaan kuin yhteen tavoitteeseen: esimerkiksi urheiluturvallisuutta käsittelevä hanke saattaa koskea lapsia, nuoria aikuisia ja vanhuksia.)

1. Verkostot: sellaisten verkostojen luomisen edistäminen ja auttaminen, jotka on omistettu erityisesti yleisten ongelmien käsittelemiseen tarkoitettujen uusien lähestymistapojen tai uusien menetelmien kehittämiseen, aineistojen, suuntaviivojen ja käsikirjojen vaihtoon sekä koulutustoiminnan järjestämiseen.

2. Kampanjat: kampanjoita koskevan tiedon levittämisen tukeminen; tähän sisältyvät toteutettuja kampanjoita koskevan tietopankin kehittäminen, johon liittyy mahdollisesti kampanjoiden arvon, vaikutusten ja siirrettävyyden arvioiminen sekä kilpailujen järjestäminen parhaiden henkilövahinkoja ehkäisevien kampanjoiden löytämiseksi; tarvittaessa kampanjoiden järjestämisen edistäminen useissa jäsenvaltioissa samanaikaisesti; perusaineistojen ja mainonnan kehittämisessä avustaminen.

3. Henkilövahinkoja koskevat tiedot EHLASS:n yhteydessä: yhdenmukaisten lähestymistapojen edistäminen tietojen kirjaamisessa ja määrittelemisessä, onnettomuuspaikan sekä käyttäytymisen ja tapahtumaketjun entistä tarkempi kirjaaminen, kuolemaan johtaneen syyn tarkempi määritteleminen, asianmukaisten vamman vakavuusasteikkojen ja vähimmäistietojen käyttäminen; henkilövahinkojen kansainvälisen tilastotyön (International Collaborative Effort on Injury Statistics) tärkeimpien tulosten soveltamisen tukeminen; nykyisten tiedonkeruujärjestelmien kattavuuden tutkiminen ja tarvittaessa kattavuuden parantamiseen tähtäävien toimenpiteiden kehittäminen; lisäkysymysten tai -osien sisällyttäminen yhteisönlaajuisiin tutkimuksiin; tutkimustarpeen tunnistamisessa auttaminen; tehtyjä tutkimuksia koskevan tietokannan luomisen edistäminen.

4. Henkilövahinkoja aiheuttavien vaaratekijöiden tekniset tutkimukset: tällaiseen toimintaan tarvittavaa erityisasiantuntemusta ja -välineistöä omaavien asiantuntijoiden yhteistyön edistäminen; laitoksia ja niiden hankkeita käsittelevän luettelon laatimisen tukeminen sekä ehkäisemishankkeiden ja -kampanjoiden arvioinnit.

5. Kuuleminen ja yhteistyö: muodollisten ja epämuodollisten kokousten tukeminen hallinnon, konferenssien ja seminaarien, työryhmien ja neuvontaryhmien eri tasoilla.

Myös seuraavat toimet tukevat tavoitetta III

6. Toiminta, jolla edistetään kansanterveydestä vastaavien tahojen kykyä hyödyntää muita yhteisön henkilövahinkojen ehkäisemiseen suunnattuja politiikkoja: tekemällä tunnetuksi yhteisön ohjelmia ja niihin osallistumiseen liittyviä perusteita, auttamalla perustamaan kansalliset rajat ylittäviä tilapäisiä yhteenliittymiä ja auttamalla erityisaiheista kiinnostuneita ryhmiä löytämään hyödyllisimmät neuvottelukumppanit yhteisön elimistä.

(1) Yhteisön toimintaohjelma koskien suuronnettomuusvalmiutta on poissuljettu tästä ohjelmasta (katso erityisesti esitys neuvoston päätökseksi yhteisön toimintaohjelmaksi suuronnettomuusvalmiuden alalla KOM(95) 155 lopullinen).